《和仲巽荆州大雪》
宋代·郑獬

黑云扑下一天雪，开帘正见花飘飖。
渌樽覆案不能饮，缅怀白飘同心交。
拈毫竄纸聊自戏，不觉大语惊连鳌。
呼儿謄本寄之去，岂敢有意夸雄豪。
谚称抛砖引鸣玉，遂蒙老手来相嘲。
且言本出将家子，惯看飞云连沙起。
常骑快马臂苍鹰，走屠赤豹裂青兕。
燕山崛岉郁天起，玉关石壁俱天垒。
昔缨汉冠为汉民，今埋胡沙作胡鬼。
欲携熊虎十万师，独以一帚扫群螘。
左钤休屠批谷蠡，直出龙沙五千里。
呜呼君言岂不伟，单于闻之须怖死。
莫羞茜袖双鬓华，盘屈肺肝生叹嗟。
君不见东海老翁含两齿，投竿起载文壬车。
又不见荆州长史年七十，手提九鼎还唐家。
穷通变化不可测，蟠蛟宁久藏泥沙。
况君著意经营久，奇策峥嵘烂星斗。
殿前即日拜将军，缚取单于不引手。
我实读书枉用心，伊皋功名竟何有。
待君金甲破敌归，且作长歌倾贺酒。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。